b'\n_START_ARTICLE_\nColumbia (rumf\xc3\xa6rge)\n_START_SECTION_\nKonstruktion\n_START_PARAGRAPH_\nUden last var Columbia cirka 3600\xc2\xa0kg tungere end de senere rumf\xc3\xa6rger. Fx var Endeavour udformet lidt anderledes og drog nytte af senere fremskridt indenfor materialeteknologi._NEWLINE_Columbia havde blandt andet tungere vinger og en intern luftsluse, som ikke var installeret p\xc3\xa5 de andre rumf\xc3\xa6rger. Til trods for senere udbygninger af andre rumf\xc3\xa6rger var Columbia stadig den tungeste rumf\xc3\xa6rge. Den n\xc3\xa6st\xc3\xa6ldste rumf\xc3\xa6rge, Challenger, var ogs\xc3\xa5 relativt tung i forhold til de andre men var alligevel et ton lettere end Columbia._NEWLINE_Indvendigt var Columbia oprindeligt udstyret med katapults\xc3\xa6der fra Lockheed Martin \xe2\x80\x93 identiske med dem som findes p\xc3\xa5 SR-71 Blackbird. Disse s\xc3\xa6der var aktive p\xc3\xa5 de f\xc3\xb8rste testflyvninger men blev deaktiveret efter STS-4 og fjernet helt efter STS-9. I stedet fik Columbia et head-up display, der var en gennemsigtig sk\xc3\xa6rm, som pr\xc3\xa6senterede data uden at piloten beh\xc3\xb8vede at flytte sit synsfelt. Columbia var den eneste rumf\xc3\xa6rge, som ikke var leveret med s\xc3\xa5dant udstyr fra starten.\n_START_SECTION_\nSidste mission og destruktionen\n_START_PARAGRAPH_\nP\xc3\xa5 sin sidste mission medbragte Columbia et hold best\xc3\xa5ende af syv astronauter: Rick Husband (kaptajn), William McCool (pilot), Michael Anderson, Laurel Clark, David Brown, den israelske astronaut Ilan Ramon, og Kalpana Chawla._NEWLINE_Om morgenen den 1. februar 2003 gennembr\xc3\xb8d Columbia igen Jordens atmosf\xc3\xa6re efter en 16 dage lang videnskabelig mission. NASA mistede radiokontakten til fart\xc3\xb8jet omkring klokken 09:00 EST kun minutter f\xc3\xb8r den forventede landing klokken 09:16 p\xc3\xa5 Kennedy Space Center i Florida. Videooptagelser viser, at rumf\xc3\xa6rgen br\xc3\xb8d i flammer over Texas cirka 63 kilometer over jorden og ved en fart p\xc3\xa5 omtrent 5,6 kilometer i sekundet._NEWLINE_Til unders\xc3\xb8gelse af ulykken etableredes en s\xc3\xa6rlig unders\xc3\xb8gelseskommission Columbia Accident Investigation Board (CAIB). Konklusionen var, at et stykke isoleringsmateriale fra hoved-br\xc3\xa6ndstoftanken havde revet sig l\xc3\xb8s under opsendelsen og havde beskadiget varmeskjoldet p\xc3\xa5 bagbord vingeforkant. Derved havde dette stykke af vingen ikke v\xc3\xa6ret beskyttet mod de ekstremt h\xc3\xb8je temperaturer, der opstod pga. gnidningsmodstand, da rumf\xc3\xa6rgen genindtr\xc3\xa5dte i Jordens atmosf\xc3\xa6re. Vragstumper blev fundet spredt ud over det meste af staten Texas. _NEWLINE_For at forhindre en gentagelse af ulykken \xc3\xa6ndrede man bl.a. rumf\xc3\xa6rgens robotarm, s\xc3\xa5 bes\xc3\xa6tningen efter opsendelsen var i stand til at inspicere kaklerne p\xc3\xa5 undersiden med brug af et kamera monteret p\xc3\xa5 armen. I tilf\xc3\xa6lde af beskadigede kakler var bes\xc3\xa6tningen ogs\xc3\xa5 i stand til at udf\xc3\xb8re mindre reparationer i rummet ved at udf\xc3\xb8re en rumvandring._NEWLINE_De indsamlede rester af Columbia opbevares i dag p\xc3\xa5 16. etage i Vehicle Assembly Building p\xc3\xa5 Kennedy Space Center.'